ગરીબી આપણી ફિલ્મોનું ગિલ્ટી પ્લેઝર છે. ગરીબો કેવી હાલાકી ભોગવીને જીવે છે એનો ત્રાસ થઈ જાય એટલી હદે ચિત્રણ કરતી કૃતિઓ ઇન્ટરનૅશનલ ફિલ્મ સર્કિટમાં રાતોરાત હિટ થઈ જાય છે. એનાં ‘દો બીઘા ઝમીન’થી લઈને ‘સલામ બૉમ્બે’ અને ‘સ્લમડૉગ મિલ્યનેર’ સુધીનાં ઉદાહરણોનો ઢગલો આપણી પાસે પડ્યો છે. હંસલ મહેતાની ‘સિટીલાઇટ્સ’ એ જ માળાનો વધુ એક મણકો છે. આપણને માત્ર દુ:ખી કરવા માટે જ જાણે આ ફિલ્મ બનાવી હોય એમ એમાં સમ ખાવા પૂરતી હળવાશ સુધ્ધાં ડિરેક્ટરે મૂકી નથી.